A babbu

Unu chercu robustu in su padente;
una funtana ’e abba cristallina.
De bera razza sarda muntagnina;
in s’onestade un’omine balente.
Fit zustu e rispettosu. Fit comente
s’ aghera bella ’e custa cittadina.
Amante ’e sa birtude genuina
rispettosu ’e s’ eternu onnipotente.
Sos fastizos, sos males, sos anneos,
chin su coro e cust’anima difendo,
peris chin tottu cantos sos impreos.
Su chi pro bois, dego, commo intendo,
potan, pro mene, narrer fizos meos.
Atteru, caru babbu, non pretendo.